Title: SPRÁVA
Author: MŽP
Last saved by: Peter

INFORMÁCIA
O POSTUPE REALIZÁCIE MONITOROVACIEHO SYSTÉMU ŽIVOTNÉHO PROSTREDIA A INTEGROVANÉHO INFORMAČNÉHO SYSTÉMU O ŽIVOTNOM PROSTREDÍ ÚZEMIA SLOVENSKEJ REPUBLIKY ZA ROK 2000.

1.     Úvod.
	Uznesením  vlády SR  č. 449 z 26.mája 1992 vláda SR prijala Koncepciu monitoringu  životného prostredia a Koncepciu integrovaného informačného systému  o životnom prostredí územia SR a uložila ministrovi-predsedovi  Slovenskej komisie pre životné prostredie každoročne, počínajúc rokom 1993, informovať vládu Slovenskej republiky o postupe prác na obidvoch systémoch.
 V uznesení vlády SR č.620/1993 vláda schválila návrh na realizáciu štátneho (celoplošného) monitorovacieho systému životného prostredia a integrovaného informačného systému o životnom prostredí územia Slovenskej republiky v zmysle projektov čiastkových monitorovacích systémov (ďalej ČMS).
Uznesením vlády SR č.7 z 12. januára 2000 bola schválená Koncepcia dobudovania  komplexného monitorovacieho a informačného systému v životnom prostredí SR, ktorá vychádza z dvoch základných východísk a to z uvedomenia si reálneho stavu plnenia doterajších úloh, ktoré sú realizované v zmysle Koncepcie monitorovania životného prostredia pre územie Slovenskej republiky a Koncepcie integrovaného informačného systému o životnom prostredí Slovenskej republiky z roku 1992 a z požiadaviek, ktoré pre Slovenskú republiku vyplývajú z prípravy na vstup do európskych štruktúr. 
V uznesení vlády SR č.7/2000 uložila vláda SR ministrovi životného prostredia SR a ministrovi pôdohospodárstva SR aktualizovať projekty ČMS v súlade s prijatou Koncepciou dobudovania a v nich termínovo vyjadriť technické, organizačné, potrebné metodické a finančné zabezpečenie dobudovania monitorovacieho systému. Práce na aktualizácii projektov ČMS boli ukončené oponentskými konaniami v priebehu mesiaca november 2000.
Predkladaná  Informácia obsahuje stručný prehľad činností, vykonávaných v rámci celoplošného monitoringu v roku 2000.

Podľa Koncepcie dobudovania komplexného monitorovacieho systému v životnom prostredí schválenou uznesením vlády SR č.7/2000, predmetom monitoringu životného prostredia Slovenskej republiky sú tieto ČMS:

Tabuľka č.1: Garanti a Strediská ČMS celoplošného monitorovacieho systému životného prostredia SR

ČMS | Garant | Stredisko ČMS
Ovzdušie | MŽP SR | SHMÚ Bratislava
Meteorológia a klimatológia | MŽP SR | SHMÚ Bratislava
Voda | MŽP SR | SHMÚ Bratislava
Geologické faktory | MŽP SR | ŠGÚDŠ Bratislava
Pôda | MP SR | VÚPOP Bratislava
Biota (fauna a flóra) | MŽP SR | ŠOP Banská Bystrica
Lesy | MP SR | LVÚ Zvolen
Odpady | MŽP SR | SAŽP Bratislava
Cudzorodé látky v potravinách a krmivách | MP SR | VÚP Bratislava
Rádioaktivita	 životného prostredia | MŽP SR | SHMÚ Bratislava

V roku 1996 nadobudol účinnosť zákon NR SR č. 261/1995 Z. z. o Štátnom informačnom systéme, podľa ktorého bola spracovaná Koncepcia rezortnej časti štátneho informačného systému MŽP SR, schválená ministrom ŽP 27. 6. 1996. Podľa tejto Koncepcie sa Rezortný informačný systém (RIS) MŽP SR skladá z 18-tich projektov, jedným z týchto projektov je aj Informačný systém monitoringu, ktorý podľa Koncepcie RIS-u spolu s monitorovacím systémom treba chápať ako jeden funkčný celok.

2.  Štátny (celoplošný) monitorovací systém životného prostredia územia Slovenskej  republiky, zabezpečovaný na základe  projektov ČMS (uzn. vlády SR  č.620/93 a uzn. vlády SR č.7/2000).
Zabezpečenie realizácie štátneho (celoplošného)  monitorovacieho systému v etape dobudovania vychádza zo súčasnej úrovne jednotlivých čiastkových monitorovacích systémov a zo skúseností z ich budovania a prevádzky.
•	Základné východiská  Koncepcie monitorovania životného prostredia pre  územie Slovenskej republiky, schválené  uznesením vlády SR č. 449 z 26. mája 1992 ostávajú platné.
•	Ministerstvo životného prostredia SR zabezpečuje koordinačno-metodickú funkciu celoplošného monitorovacieho systému predovšetkým prostredníctvom Koordinačnej rady monitoringu životného prostredia. 
•	Vlastnú realizáciu monitorovacieho systému životného prostredia a informačného systému o životnom prostredí územia Slovenskej republiky upravuje uznesenie vlády SR č. 620 zo 7.9.1993.
•	Realizačná funkcia celoplošného monitorovacieho systému je zabezpečovaná garantmi jednotlivých čiastkových monitorovacích systémov, t.j. rezortmi, v ktorých pôsobnosti je oblasť záujmu čiastkového monitorovacieho systému. 
•	Vlastný výkon a koordináciu a metodické usmerňovanie  monitorovacích aktivít vo vnútri čiastkového monitorovacieho systému zabezpečujú strediská čiastkových monitorovacích systémov.
•	Súčasný stav je charakterizovaný jasnou organizačnou štruktúrou, ale nerovnakou úrovňou realizácie monitorovacích aktivít v jednotlivých ČMS. Hlavnými príčinami sú nerovnaká východzia pozícia a nedostatočné finančné zabezpečenie. 

2.2. Rozbor realizácie monitoringu za rok 2000 a hodnotenie plnenia uznesenia vlády SR č. 288/1995.
	Rozbor zámerov a stavu realizácie projektov monitorovania a vykonávaných monitorovacích činností za rok 2000 vedie k nasledovnému konštatovaniu:
•	systém, ukazovatele, metodiky a sieť  aktualizovaných projektov pre jednotlivé ČMS tak, ako boli spracované v roku 2000 sú porovnateľné s obdobnými systémami monitorovania v zahraničí v krajinách EÚ a OECD, pričom sa pri formulovaní ukazovateľov jednotlivých ČMS zohľadnili aj legislatívne požiadavky platné pre príslušnú zložku ŽP v rámci SR, ako aj špecifické potreby pre našu krajinu z pohľadu stavu znečistenia ŽP
•	v dostatočnej miere sa nerealizovalo budovanie celoplošného monitorovacieho systému z dôvodu nedostatku disponibilných kapitálových prostriedkov. Z tabuľky finančného zabezpečenia  ( príloha č.2 ) je zrejmé, že požiadavky boli 73,46 mil. Sk a skutočnosť 25,43 mil. Sk t.j. 34,62 %
•	treba konštatovať, že v ČMS Voda sa z dôvodu nepridelenia finančných prostriedkov nerealizuje monitoring v 5 subsystémoch ( toxicita vôd, izotopové zloženie vôd, banské vody, minerálne a termálne vody, závlahové vody)
•	v  rezorte MP SR bolo požadovaných 4,45 mil. Sk kapitálových a pridelených 0,28 mil. Sk, čo predstavuje 6,29 %
•	jednotlivé rezorty poskytli  z rozpočtu na rok 2000 tieto disponibilné finančné prostriedky v mil. Sk :
                          kapitálové výdavky                              bežné výdavky 
 
                 požadované      skutočnosť       %            požadované    skutočnosť     %

MŽP SR     69,01             25,15              36,44               93,00         60,26        64,80 
MP SR         4,45               0,28                6,29               25,61         20,41        79,70
---------------------------------------------------------------------------------------------------------------
Spolu         73,46               25,43             34,62            118,61           80,67      68,01

2.3. Informačný systém o životnom prostredí Slovenskej republiky (ISŽP)
Informačný systém o životnom prostredí Slovenskej republiky je systém rozčlenený podľa Koncepcie rezortnej časti Štátneho informačného systému MŽP SR, schválenej v roku 1995, na subsystémy - Informačný systém monitoringu, Informačný systém o území a Metainformačný systém. Technickou infraštruktúrou pre zabezpečenie prevádzky spomínaných subsystémov je rezortná počítačová sieť ŽPNet.
V roku 2000 bola pretvorená web stránka ISŽP do podoby portálu informácií o životnom prostredí. Na adrese www.iszp.sk užívateľ nájde prehľadne členené informácie a linky na iné servery. Jednými z najnavštevovanejších stránok sú Správy o stave životného prostredia, ale aj časopis Enviromagazín a informácie o vrstvách geografických informačných systémov a snímkach z Diaľkového prieskumu Zeme.
ŽPNet
V roku 2000 Slovenská agentúra životného prostredia pokračovala v realizácii projektu ŽPNet. Neverejná dátová sieť ŽPNet zabezpečuje pripojenie lokálnych počítačových sietí organizácií rezortu MŽP SR: Ministerstvo životného prostredia SR, Slovenská inšpekcia životného prostredia, Štátna ochrana prírody SR, Správa slovenských jaskýň, Slovenská agentúra životného prostredia ako aj prepojenie so Štátnym geologickým ústavom D. Štúra a Slovenským hydrometeorologickým ústavom. V roku 2000 boli zriadené prístupové uzly siete v Prešove a Nitre. Na miestnej úrovni bola sieť rozšírená o uzly v Košiciach - SAŽP a v Nitre - ŠOP SR. Rýchlosť dátového okruhu medzi Bratislavou a B. Bystricou bola zvýšená na 128 kbit/s. Rýchlosť pripojenia siete ŽPNet do Internetu bola zvýšená na 192 kbit/s.
V sieti ŽPNet boli sprevádzkované nové e-mail a web servery v Slovenskej inšpekcii životného prostredia a v Štátnej ochrane prírody SR. Na sieti sú ako zdroje informácií prevádzkované web servery a dátové servery budované v rámci nižšie popísaných informačných systémov.
Informačný systém monitoringu
V roku 2000 bol projekt ISM schválený v Rade vlády pre informatiku a Operatívnou poradou ministra ŽP uznesením č. 202 z 5.10.2000. V rámci budovania ISM bolo strediskám ČMS poskytnuté technické vybavenie na spracovanie informácií a ich poskytovanie do ISM. Dosiaľ boli vytvorené a prezentované WEB stránky so základnými informáciami o činnosti jednotlivých ČMS, bola zostavená metadatabáza monitorovaných údajov, definované typy informácií pre jednotlivé úrovne používateľov a stanovenie prístupu k nim, ako aj základný balík informácií, ktoré budú verejne prístupné. 
Informačný systém o území
	V roku 2000 SAŽP pokračovala v príprave projektu informačného systému o území. Práce v rámci prípravy projektu boli zamerané na definovanie georeferenčného základu informačného systému o území, inventarizáciu a analýzu informácií v informačných systémoch jednotlivých rezortov, stanovenie atribútov rámcového dátového modelu a vytvorenie úvodného katalógu GIS informácií.
	V rámci spolupráce s Európskou environmentálnou agentúrou bol spracovaný Tezaurus environmentálnych pojmov a bolo vydané CD s Gemetom (General Multilingual Environmental Thesaurus), obsahujúcim dvanásť jazykov členských krajín EÚ a prvé dva jazyky z kandidátskych krajín: slovenčinu a maďarčinu.
Metainformačný systém
SAŽP pokračovala v realizácii projektu Metainformačného systému vyvinutím a sprevádzkovaním neverejnej časti internetovej databázovej aplikácie "Katalóg dátových zdrojov rezortu MŽP SR", ktorá slúži na zber metainformácií v rámci rezortu ŽP. Aplikácia je prístupná na internetovej stránke Informačného systému životného prostredia http://www.iszp.sk/metainfo.

Požadovaná tabuľka čerpania finančných prostriedkov na informačné systémy v roku 2000

ISŽP | Kapitálové výdavky | Bežné výdavky
| v mil. Sk | % | v mil. Sk | %
| požadované | pridelené | | požadované | pridelené |
ŽP Net | 2,98 | 0,40 | 13,4 | 5,05 | 3,70 | 73,30
ISM | 0,70 | 0,70 | 100,00 | 4,55 | 0,40 | 8,80
ISÚ | 1,85 | 0,60 | 32,40 | 0,45 | 0,45 | 100,00
Metainfo | 0,60 | 0,50 | 83,30 | 0,53 | 0,25 | 47,20
Spolu | 6,13 | 2,20 | 35,90 | 10,58 | 4,80 | 45,40

3. Záver.
	Aktivity rezortov a odborných inštitúcií, zainteresovaných do úlohy vytvorenia harmonizovaného monitorovacieho systému životného prostredia SR a ISŽP SR, uvedené v predkladanej súhrnnej Informácii predstavujú len výpočet najdôležitejších činností a ich výsledkov v roku 2000 (Príloha 1).
	Pridelené finančné prostriedky v mil. Sk na zabezpečenie ČMS podľa rezortov   za rok 2000 sa nachádzajú v prílohe č.2.
	V rezorte MŽP SR  bolo zo štátneho rozpočtu pridelených 85,41 mil. Sk z požadovaných 162,01 mil. Sk., čo sa prejavilo tým, že sa v dostatočnej miere nerealizovalo budovanie celoplošného monitorovacieho systému životného prostredia SR. 
	V rámci rezortu MP SR bolo zo štátneho rozpočtu pridelených 20,69 mil. Sk z požadovaných 30,06 mil. Sk. 
	Na záver treba konštatovať, že nerovnomerným stavom realizácie čiastkových monitorovacích systémov sa stráca vzájomná previazanosť, synergia a harmonizácia celoplošného monitorovacieho systému a pri dlhodobom a sústavnom neposkytovaní potrebných finančných prostriedkov na štátny (celoplošný) monitoring (najmä kapitálových prostriedkov) hrozí postupná disharmónia celého systému.
	Materiál bol spracovaný v spolupráci s Ministerstvom pôdohospodárstva SR a organizáciami, poverenými funkciou strediska čiastkového monitorovacieho systému.